Encama Civîna ‘Aqilek Hevpar û Yekîtî’
Leyla Zana: Em ê di hewleke lezûbez de bin ku Konferansa Kurdistanê di zûtirîn dem de bicive. 
Civîna “Aqilek Hevpar û Yekîtî” ya ku ji bi hevkarîya partîyên sîyasî ên Kurd li Dîyarbekirê hat li derxistin, bi civînek çapamenîyê hat bi encamnameyek bidewî bû. Di civînê de li mijarên "Li Rohilata Navîn Rîsk û Derfetên li Pêşîya Kurdan”, “Prensîbên Hevre Xebatê”, “ Li Tirkîyê Pirsa Makezagona Nû” û “Konferansa Netewî” hatin îstişare kirin. Di civînê de Hevserokên KCD’ê Ahmet Turk û Aysel Tûglûk , Serokê HAK-PAR’ê Bayram Bozyel, Hevseroka BDP’ê Gultan Kişanak, Alîkarê Serokê KADEP’ê Lutfî Baksî, Ji Koma Dîcle Firatê Muhyettîn Batmanli û bi dehan sîyasetvan û rewşenbîrên Kurd amade bûn. Encamname ji alîyê parlamentera serbixwe ya Kurd Leyla Zana ve hat xwendin. Sîyasetvana Kurd Leyla Zana destnîşan kir ku di pirsa Kurd-Kurdistan, bêyî ku li erdnîgarîya Kurdistanê statuya rêvebirî û sîyasî ya Kurdan were naskirin, çareser nabe. Dadwerî, azadî, jîyana bi hevre û aştîya bi rûmet, tenê bi pêkanîna van dexwazan mimkûn e. Birêz Zana got pêkanînên ku li Rojhilata Navîn derketine holê, her weha bi tevî guherînên li dinê tê dîtin jibo gelên ku di bin nîrê zordestîyê de ne jî, derfetên girîng derxistîye pêş û statuya ku li Başûrê Kurdistanê hatîye bi dest xistin, xeleka yekê ya van derfetan e. Parlamentera Kurd destnîşan kir ku di roja îroyîn de miletekî qedîm ku nufûsa xwe di ser 40 mîlyonî de ye, bi derê zorê û bê tu statu bijî ne mimkûn e. Divê neyê bîr kirin ku heta hemû mafên sîyasî, îdarî û hiqûqî yên gelê Kurd neyê naskirin, di serî de li wan dewletên ku Kurdan bi dera zorê girtine bin bandora xwe û li tevayî Rojhilata Navîn jî aştîyekî mayînde pêk naye. Di encamnaeya de li ser rewşa Surîyê û Kurdan jî hatîye sekinandin. Sîyasetvana Kurd Leyla Zana destnîşan kir ku bi taybetî buyerên li Surîyê, ji alî Kurdann de derfetên nû derdixe. Birêz Zana got divê hêzên polîtîk yên Kurdên Başûrê Rojavayê Kurdistanê bi hevre tevbigerin. Bi vê yekê ve girêdeyî em piştgirîya hewldena yekîtîyê ya hêzên Başûrê Rojavayê Kurdistanê dikin û her weha li hemû dinyayê jî radigîhinin ku azadîya wan azadîya me, êş û jana wan êş û jana me ye.” Leyla Zana de zanîn ku beşderên civînê bi tu awayî polîtîkayên pêşîlêgirtina statuya Kurdên Surîyê ya ku ji alî AKP’ê ve wekî berdewamîya kevneşopî ya polîtîkaya derve ya Tirkan tê meşandin, qebûl nakin. Her weha ew eşkere dikin ku ewê ê bi karanîna polîtîkayên bi vî rengî, wekî dijminahîya Kurdan binirxînin. Birêz Zana di derbarê tifaqa partî û bawerîyên Kurdan de jî got “hemû gelên li Kurdistanê dijîn, dîtin û ramanên cûda, bawerî û sîyasetên ne wekî hev û kesitîyên heyî, zengînîyên gelên qedîm yên Kurdistanê ne. Parlamentera Kurd di derbarê girtîyên Kurd de jî weha axivî “Em carekî din eşkere dikin ku li Kurdistanê heta yek Kurdekî jiber sedemên sîyasî li zîndenan girtî bimînin, em ê nerazîbûna xwe bejin, dijberî polîtîkayên girtin û zorlêkirina Kurdan e û ji niha pêve jî em ê li hember van polîtîkayên zorder bi hevre tevbigerin." Birêz Zana got “Ew polîtîkayên qirêj ku dixwazin Kurdan li hamberê hev rakin û bidin pevçûnê, an jî wan cûdehîyên ku zengînîya welatê me ye jibo perçekirina Kurdan bikar bînin, bila bê zanîn ku polîtîkayên vala ne û tu carî wê bi ser nekevin.” Leyla Zana de zanîn ku di demekî herî kin de ew ê heyetekî ku bi beşderîya partîyên Kurd yên sîyasî, kom, rêxistin û bawerîyên li Kurdistanê yên cudereng pêktên ava bikin. Ev heyet wê jibo amadekirina binsazîya mekanizma yekîtîya neteweyî û prensîbên wê yên esasî dest bi kar bike. Birêz Zana di derbarê mafên Kurden ku jibo qanûna bingehîn ya nu de bicîh bibe got" Em bi vê hewldenê ve ji raya giştî re eşkere dikin ku di pêvajoya çêkirina destûra bingehîn ya nû de, me tekoşîneke hevbeş ya bi hevre da destpê kirin û jibo çar xalên ku daxwazên me yên esasî di destûra bingehîn de cîh bigire, em ê hewlbidin ku bi mîlyonan îmzayên piştgirîyê berhev bikin." Leyla Zana jibo Konferansa Netewî jî got ”Jibo dedwerî, azadî, statû û aştîyeke bi rûmet li Kurdistanê pêkwere, em ê di hewleke lezûbez de bin ku Konferansa Kurdistanê di zûtirîn dem de bicive.”